Vishoekstrand gesluit oor rioolVishoekstrand. (Foto: Facebook / Fish Hoek Beach) Die hoofstrand op Vishoek in die Wes-Kaap sal weens ’n rioollek tot verdere kennisgewing gesluit wees. Dit is nog nie duidelik wat die rioolstorting veroorsaak het nie, maar spanne van die Kaapstadse munisipaliteit is reeds in die gebied ontplooi. Die munisipaliteit sê die strand word as voorsorgmaatreël tydelik gesluit. Die stad se gesondheidsdepartement sal voortaan daagliks watermonsters neem om die watergehalte te toets. Dit sal gedoen word totdat die vlakke aan die mininum vereistes van nasionale riglyne vir watergehalte voldoen vir ontspanningsaktiwiteite om voort te gaan. Strandgangers word intussen aangeraai om uit die water te bly. “Dit is ’n voorsorgmaatreël aangesien kontak met die water moontlike gastro-intestinale probleme kan veroorsaak en daarom doen enige persoon wat die water binnegaan dit op eie risiko. “Gesondheidswaarskuwingsborde is aangebring wat die publiek van die situasie in kennis stel.”